2015. gada 4. novembrī Rīkojums Nr. 679

Rīgā (prot. Nr. 57  11. §)

**Par apropriācijas pārdali neatliekamu pasākumu īstenošanai labklājības nozarē**

1. Atbalstīt apropriācijas pārdali Labklājības ministrijas pamatbudžeta ietvaros 2015. gadam:

1.1. no budžeta apakšprogrammas 20.02.00 "Izdienas pensijas", samazinot dotāciju no vispārējiem ieņēmumiem un izdevumus sociālajiem pabalstiem (izdienas pensijām) 915 399 *euro* apmērā:

1.1.1. uz budžeta apakšprogrammu 05.37.00 "Sociālās integrācijas valsts aģentūras administrēšana un profesionālās un sociālās rehabilitācijas pakalpojumu nodrošināšana", palielinot dotāciju no vispārējiem ieņēmumiem un izdevumus 104 580 *euro* apmērā, tai skaitā atlīdzībai 12 740 *euro* (no tiem atalgojumam 10 308 *euro*) un precēm un pakalpojumiem 91 840 *euro* apmērā, sociālās rehabilitācijas pakalpojumu nodrošināšanai 150 personām;

1.1.2. uz budžeta apakšprogrammu 05.37.00 "Sociālās integrācijas valsts aģentūras administrēšana un profesionālās un sociālās rehabilitācijas pakalpojumu nodrošināšana", palielinot dotāciju no vispārējiem ieņēmumiem un izdevumus pamatkapitāla veidošanai 103 065 *euro* apmērā, lai nodrošinātu nepārtrauktu sociālās un profesionālās rehabilitācijas pakalpojumu sniegšanu un klientu drošību elektroenerģijas padeves pārtraukumu gadījumos (triju dīzeļ­ģeneratoru iegādei);

1.1.3. uz budžeta apakšprogrammu 97.01.00 "Labklājības nozares vadība un politikas plānošana", palielinot dotāciju no vispārējiem ieņēmumiem un izdevumus precēm un pakalpojumiem 45 000 *euro* apmērā neatliekamu ugunsdrošības prasību nodrošināšanai un remontam;

1.1.4. uz budžeta apakšprogrammu 97.02.00 "Nozares centralizēto funkciju izpilde", palielinot dotāciju no vispārējiem ieņēmumiem un izdevumus precēm un pakalpojumiem 208 100 *euro* apmērā neatliekamu ugunsdrošības prasību nodrošināšanai;

1.1.5. uz budžeta apakšprogrammu 05.03.00 "Aprūpe valsts sociālās aprūpes institūcijās", palielinot dotāciju no vispārējiem ieņēmumiem un izdevumus 454 654 *euro* apmērā, tai skaitā precēm un pakalpojumiem 284 256 *euro* apmērā un pamatkapitāla veidošanai 170 398 *euro* apmērā, neatliekamu infrastruktūras sakārtošanas pasākumu, materiāltehnisko līdzekļu un ugunsdrošības prasību nodrošināšanai valsts sociālās aprūpes centros;

1.2. no budžeta apakšprogrammas 97.02.00 "Nozares centralizēto funkciju izpilde", samazinot jaunajai politikas iniciatīvai "Centralizēto funkciju un minimālo sociālo garantiju nodrošināšana nozares institūcijās strādājošiem" (veselības apdrošināšanas polisēm) piešķirtos līdzekļus atlīdzībām 137 517 *euro* apmērā, uz budžeta apakšprogrammu 05.03.00 "Aprūpe valsts sociālās aprūpes institūcijās", palielinot izdevumus atlīdzībai 137 517 *euro* apmērā, tai skaitā atalgojumam 39 397 *euro* apmērā, lai nodrošinātu Valsts un pašvaldību institūciju amatpersonu un darbinieku atlīdzības likumā noteiktās sociālās garantijas valsts sociālās aprūpes centru darbiniekiem;

1.3. budžeta apakšprogrammas 05.03.00 "Aprūpe valsts sociālās aprūpes institūcijās" ietvaros, novirzot jaunajai politikas iniciatīvai "Valsts sociālās aprūpes centra "Vidzeme" filiāles "Allaži" avārijas stāvoklī esošās ēkas 2014. gadā uzsāktās rekonstrukcijas pabeigšana, autoruzraudzība un būvuzraudzība" piešķirtos līdzekļus pamatkapitāla veidošanai 259 282 *euro* apmērā citu neatliekamu pasākumu īstenošanai valsts sociālās aprūpes centros, tai skaitā:

1.3.1. izdevumiem pamatkapitāla veidošanai 50 000 *euro* apmērā valsts sociālās aprūpes centra "Vidzeme" filiāles "Allaži" avārijas stāvoklī esošās ēkas jumta seguma nomaiņai;

1.3.2. izdevumiem pamatkapitāla veidošanai 209 282 *euro* apmērā valsts sociālā aprūpes centra "Rīga" filiāles "Ezerkrasti" telpu remontam.

2. Labklājības ministrijai normatīvajos aktos noteiktajā kārtībā sagatavot un iesniegt Finanšu ministrijā pieprasījumu valsts budžeta apropriācijas pārdalei atbilstoši šā rīkojuma 1. punktam.

3. Finanšu ministram normatīvajos aktos noteiktajā kārtībā informēt Saeimas Budžeta un finanšu (nodokļu) komisiju par šā rīkojuma 1. punktā minēto apropriācijas pārdali un, ja Saeimas Budžeta un finanšu (nodokļu) komisija piecu darbdienu laikā pēc attiecīgās informācijas saņemšanas nav izteikusi iebildumus, veikt apropriācijas pārdali.

Ministru prezidente Laimdota Straujuma

Labklājības ministrs Uldis Augulis